Божић. V Већ се здраво смркло, а благо си нама
Божић

V.

„Већ се здраво смркло, а благо си нама, 
„Сад ће се из гумна да донесе слама!" 
Радују се деца, отварају врата, 
Радознала гледе да ли иде тата.

Ето милог оца веселога лица,
Истрес’о је сламу из танких мрежица, 
Са пуним шакама у собицу ходи:
„Мила моја децо, Христос вам се роди!”

И отац и мајка од милина гучу,
А весела деца за њима пијучу,
Просипају сламу на тле и на столе,
Па с’ онда у скупу милом Богу моле.

Кад наместе колач, новцем га уресе, 
Мила, слатка мајка вечеру изнесе: 
Пребрана пасуља и куханих шљива, 
Ораха и меда и других јестива.

Напомене 

 Ова песма је први пут објављена у Жубори и Вихори, стр. 156

Извори 

 Милорад П. Шапчанин: Целокупна дела, Књига друга, страна 31. Библиотека српских писаца, Народна просвета.

Поезија Милорада Поповића Шапчанина
Милорад Поповић Шапчанин